Twee ontsnaptes weer agter tralies | Maroela Media
Nkululeko Nkomo is weer agter tralies. (Foto: Verskaf)
Die polisie kon daarin slaag om twee van die ses verhoorafwagtendes wat gister ontsnap het, weer in hegtenis te neem.
'n Taakspan is onmiddellik saamgestel en het laat Vrydagaand 'n deurbraak gemaak. "Nkululeko Nkomo en Robert Hlatshwayo is ná 'n wenk van die publiek by 'n vulstasie in Olievenhoutbosch buite Centurion aangekeer," het Elias Mawela, provinsiale polisiekommissaris, Saterdag gesê.
Die soektog na die ander vier ontsnaptes duur voort. 'n Derde verdagte is intussen in hegtenis geneem omdat hy die ses glo gehelp ontsnap het.
Vyf van die ses ontsnaptes moes in die hof verskyn in verband met 'n saak van poging tot moord, sakeroof en die besit van 'n ongelisensieerde vuurwapen.
Mawela het die publiek aangemoedig om steeds op die uitkyk te wees en wenke aan die polisie deur te gee, aangesien dit hulle van groot hulp is in hul soektog na die verdagtes.